Diari Oficial de la Generalitat Valenciana


Sumari del DOGV 4725, del 02-04-2004 (2004/2452)

RESOLUCIÓ de 20 de febrer de 2004, de la Direcció General d'Indústria i Investigació Aplicada, per la qual es relacionen i especifiquen els títols de Formació Professional inclosos en l'estructura del Sistema Educatiu que acrediten el requisit de formació mínima necessària per a obtindre cadascun dels carnets d'instal·lador i/o mantenidor autoritzat previstos en l'àmbit de la seguretat industrial.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2004/02/20/(1)/dof/vci/html**

### Dades del document

Número de DOGV
:   4725

Data del DOGV
:   02-04-2004

Secció del DOGV
:   I. DISPOSICIONS GENERALS

Número del document
:   2004/2452


Data del document
:   20-02-2004

Organisme emissor
:   Conselleria d'Indústria, Comerç i Turisme

Tipus de document
:   Resolució

Anàlisi jurídica

 Descriptors 

:   * títol d'estudis
    * instal·lació frigorífica
    * instal·lació sanitària
    * calefacció
    * ensenyament professional
    * legislació
    * climatització
    * examen
    * qualificació professional

RESOLUCIÓ de 20 de febrer de 2004, de la Direcció General d'Indústria i Investigació Aplicada, per la qual es relacionen i especifiquen els títols de Formació Professional inclosos en l'estructura del Sistema Educatiu que acrediten el requisit de formació mínima necessària per a obtindre cadascun dels carnets d'instal·lador i/o mantenidor autoritzat previstos en l'àmbit de la seguretat industrial. [2004/2452]
  
La Llei 21/1992, de 16 de juliol, d'Indústria assenyala en l'article 12.1.d) que els reglaments de seguretat industrial establiran les condicions d'equipament, els mitjans i la capacitat tècnica i, si és procedent, les autoritzacions exigides a les persones i empreses que intervinguen en el projecte, direcció d'obra, execució, muntatge, conservació i manteniment d'instal·lacions i productes industrials.
  
En este sentit, la gran majoria dels reglaments d'esta naturalesa exigixen, entre altres requisits, que les persones físiques que en certifiquen el compliment en relació amb l'execució i/o manteniment de les instal·lacions incloses en el seu camp d'aplicació, hagen de posseir, com a mínim, una formació teoricopràctica en la matèria que abraça el corresponent reglament acreditada amb un títol o certificat d'estudis corresponent a una titulació oficial de la Formació Professional que s'impartix dins del Sistema Educatiu, també denominada Formació Professional Reglada.
  
D'una altra part, els importants canvis succeïts en els últims anys en quasi tots els aspectes de l'entorn laboral, i molt especialment la notable evolució tecnològica dels sistemes productius que la societat està vivint, han motivat que, alhora, el sistema d'ensenyament no universitari de Formació Professional haja sofrit diverses modificacions, l'última amb la Llei Orgànica 10/2002, de 23 de desembre, de la Qualitat d'Educació, la qual cosa ha comportat l'aparició en l'última dècada de noves titulacions i l'extinció d'altres, per a adaptar-les a les necessitats reals del mercat de treball en cada moment.
  
Com a conseqüència d'estes variacions regulatives en matèria educativa, els ciutadans que posseïxen estes noves titulacions, i desitgen obtindre l'autorització com a instal·lador i/o mantenidor prevista en el corresponent reglament de seguretat industrial, al no coincidir la denominació d'aquelles amb què consta en estos, han de presentar, addicionalment, certificat emés per l'autoritat educativa competent en el qual es faça constar la correspondència entre el títol que aporten i el que disposa la normativa industrial.
  
El principi de cooperació i col·laboració que ha de regir en les relacions entre Administracions Públiques, junt amb els criteris d'eficiència i servici al ciutadà que guien l'actuació d'esta, fan no sols necessari, sinó imprescindible, explicitar per a cadascun dels carnets d'instal·lador i/o mantenidor autoritzat compresos en l'àmbit de la Llei 21/1992, totes les titulacions de la Formació Professional vinculada al Sistema Educatiu que permeten accedir-hi. A l'efecte, l'extingida Direcció General d'Indústria i Energia, les competències de la qual en esta matèria han sigut assumides per esta Direcció General, va mantindre contínues reunions amb les autoritats educatives competents a fi de determinar les equivalències assenyalades en el paràgraf anterior, i facilitar d'esta manera l'accés dels interessats a les mencionades autoritzacions. En este sentit, cal assenyalar que, lògicament, la relació establida entre ambdues Administracions no pot entendre's que s'esgota amb esta resolució, de manera que a mesura que es vagen incorporant al Sistema Educatiu nous títols de Formació Professional relacionats amb la seguretat industrial o els reglaments en esta matèria sofrisquen modificacions que afecten als requisits formatius, els Annexos que acompanyen a la present norma aniran actualitzant-se convenientment.
  
En definitiva, l'esperit d'esta disposició és doble, d'un costat condensar en un sol text, actualitzat fins a la data, les diferents titulacions de Formació Professional exigides, o equivalents a les exigides, pels diversos reglaments de seguretat industrial per a accedir als carnets regulats per ells, informació que, indubtablement, contribuirà a facilitar-hi l'accés als ciutadans, i d'un altre, dotar a les unitats administratives encarregades de la gestió de les proves i l'expedició dels carnets d'instal·lador i/o mantenidor autoritzat, d'un instrument eficaç i àgil que redunde en benefici de la societat a la qual servix.
  
Vistos els Reials Decrets que aproven el títol i el currículum de cadascun dels Cicles Formatius de Grau Mitjà i Superior de la Formació Professional relacionats amb els corresponents carnets d'instal·lador i/o mantenidor autoritzat, i considerant el Reial Decret 777/1998, de 30 d'abril, pel qual es desenvolupen determinats aspectes de l'ordenació de la Formació Professional en l'àmbit del Sistema Educatiu i l'informe favorable del Director General d'Ensenyança de la Conselleria de Cultura, Educació i Esport de data 10 de febrer de 2004 en relació amb el seu contingut i la seua compatibilitat respecte a la legislació educativa vigent i aplicable, esta Direcció General d'Indústria i Investigació Aplicada, en virtut de les facultats atorgades per la Disposició Final Primera de l'Orde de 23 d'abril de 1997, de la Conselleria d'Ocupació, Indústria i Comerç, per la qual s'actualitza el procediment per a l'obtenció del carnet professional que autoritza la instal·lació, manteniment i altres activitats en matèria de seguretat industrial en l'àmbit de la Comunitat Valenciana (DOGV - Núm. 2.985, de 6 de maig de 1997) i el Decret 117/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Indústria, Comerç i Turisme (DOGV - Núm. 4.543, de 14 de juliol de 2003), resol:
  
Primer
  
Relacionar els títols de Formació Professional inclosos en l'estructura del Sistema Educatiu que acrediten el requisit de formació mínima necessària per a obtindre cadascun dels carnets d'instal·lador i/o mantenidor autoritzat previstos en l'àmbit de la seguretat industrial que figuren en els Annexos I a VI que acompanyen a esta resolució.
  
Segon
  
Especificar en l'Annex VI que acompanya a la present resolució els títols o certificats d'estudis de Formació Professional de les especialitats relacionades amb les matèries del Reglament d'Instal·lacions Tèrmiques en els Edificis (RITE) a les quals es referix l'article 1 de la Resolució de 18 de juny de 2003 de la Direcció General d'Indústria i Energia. (DOGV Núm. 4561, de 7 d'agost de 2003).
  
Tercer
  
Queden derogades totes aquelles disposicions d'igual o inferior rang en tot allò que s'opose a la present resolució.


Còpia Permalink ELI